google/wiki40b huggingface dataset:
ביוטכנולוגיה

בִּיּוֹטֶכְנוֹלוֹגְיָה (מאנגלית: Biotechnology, בקיצור גם "ביוטק" - "Biotech") הוא תחום של מחקר ופיתוח יישומי, המנצל את תהליכי החיים במערכות ביולוגיות לצורך ייצור מוצרים בתחומי התעשייה, הרפואה, החקלאות והקוסמטיקה לרווחת האדם. הגדרתה של הביוטכנולוגיה היא שימוש בידע ביולוגי לפיתוח טכנולוגיות. 
המערכות הביולוגיות שבהן משתמש הביוטכנולוג הן תאים או רקמות של צמחים, בעלי חיים, או מיקרואורגניזמים (חיידקים בעיקר), או חומרים מייצורים אלו (גנים, אנזימים, הורמונים, חלבונים וכדומה).
הביוטכנולוגיה קיבלה דחיפה בזכות הגילויים המהירים במדע הגנטיקה. חברות רבות העוסקות בביוטכנולוגיה זוכות להצלחה רבה, בהן חברת טבע הישראלית. תחום זה מעסיק מומחים מתחומים רבים בעולם, ומשלב מחקר על תהליכי החיים (נשימה, תזונה, הפרשה, רבייה, תורשה ועוד), תנאי הגידול ואורח החיים של יצורים אלו, עם פיתוח של רעיונות וטכנולוגיות מתקדמות העוסקים בניצול תהליכים אלו לרווחת האדם.

ניצול תהליכים ביולוגיים לתועלת האדם בתקופה הקדומה

כבר בתקופת התנ"ך ניצל האדם תהליכים ביולוגיים לצרכיו: אפיית לחם, הכנת גבינות, יין, בירה, חומץ, עיבוד סיבי פשתן ומשי ועיבוד עורות. הידע על הכנת המוצרים עבר במסורת מדור לדור מבלי שהבינו את הצד המדעי של התהליכים. ידוע שמיקרואורגניזמים כגון חיידקים ושמרים מעורבים בתהליכים הללו. המטרה הקדומה הייתה שימור המזון לזמן ממושך. המזון לא היה אז זמין בכל עונות השנה ובכל מקום אליו נדדו; החמצת המזון משמרת ומגנה עליו מפני קלקול (חיי מדף ארוכים יותר) לעומת מזון טרי, שכן הסביבה החומצית שנוצרת אינה מאפשרת לרוב המיקרואורגניזמים להתיישב על גבי המזון ולקלקל אותו. 
לסביבה החומצית אחראיים התוצרים הסופיים של תהליכי התסיסה השונים: חומצה לקטית (חומצת החלב), חומצה אצטית (חומץ), חומצה פחמתית (תוצר התסיסה במקרה זה הוא פחמן דו-חמצני; כשהוא מגיב עם מים נוצרת חומצה פחמתית) ועוד.

לימודי ביוטכנולוגיה

תוכניות לימודים אקדמיות בביוטכנולוגיה ברובן חדשות למדי. בישראל, במספר מכללות,באוניברסיטת תל-אביב, באוניברסיטת בר-אילן ובאוניברסיטה העברית ניתן ללמוד לתואר ראשון (B.Sc או B.A) בביוטכנולוגיה. לימודים אלה משולבים לעיתים קרובות בלימודי הנדסת מזון. לאחר סיום הלימודים יכולים תלמידי המכללות, בהתאם להישגיהם הלימודיים, לעבור לאוניברסיטה לשם לימודי תואר שני בביולוגיה או בתחום קרוב. 
התואר הראשון מאפשר גם יציאה לשוק העבודה, אף שלרוב לעבודה מחקרית עצמאית, לתפקיד ניהולי בתחום נדרש לרוב תואר שני. 
תחום חדש יחסית הוא לימודי הנדסת ביוטכנולוגיה. בלימודים אלו המתקיימים באוניברסיטאות ובמכללות מסוימות מוכשרים מהנדסי ביוטכנולוגיה לעבודה בתעשייה ובמחקר.
ברבים מבתי ספר תיכוניים בישראל מוצעת מגמת תהליכים ביוטכנולוגיים. המגמה מורכבת מ-10 יחידות לימוד במקצוע תהליכים ביוטכנולוגיים (5 יחידות לימוד עיוניות ו-5 יחידות לימוד עבור מעבדת חקר ופרויקט גמר) ו-5 יחידות לימוד במקצוע כימיה (3 יחידות לימוד של כימיה ועוד 2 יחידות לימוד של ביוכימיה). בעבר המגמה הייתה מורכבת מ-5 יחידות לימוד בתהליכי ביוטכנולוגיה ו-5 יחידות לימוד במקצועות כימיה וביולוגיה. בשנות האלפיים נכנס התחום אף ללימוד בסיסי גם בחטיבות ביניים, כמבוא ללימודים התיכוניים.
חלוקה מנהלית של פקיסטן

מבחינה מנהלית פקיסטן מחולקת ל-4 מחוזות (בלוצ'יסטן, ח'ייבר פח'טונח'ווה, סינד ופנג'אב), 2 טריטוריות אוטונומיות (אזאד קשמיר וגילגיט-בלטיסטן) וטריטוריה פדרלית (של העיר הבירה איסלמבאד). כמו כן, בתוך המחוזות קיימת חלוקה משנית לנפות, ובתוך הנפות חלוקה משנית לאזורים.
סקוט בראון

היברניאן

בראון התחיל את הקריירה שלו במחלקת הנוער של היברניאן בסקוטלנד ב-1999 בגיל 13. הוא חתם בהיברניאן ב-2002 וערך את הופעתו הבכורה בקבוצה במאי 2003 נגד אברדין, בגיל 17.הוא כבש 3 שערים ב-4 משחקים בעונה הראשונה. בעונת 2003-04 בראון שיחק ב-41 משחקים והבקיע 4 שערים. בעונה הזאת היברניאן לא הצליחה בליגת העל הסקוטית, וסיימה רק במקום השמיני, אך העפילה לגמר גביע הליגה הסקוטית. היברניאן גברה על סלטיק וריינג'רס בדרך לגמר ובראון שיחק בכל המשחקים אבל היא הפסידה לליווינגסטון 2-0 בסוף. 
כאשר בראון שיחק להיברניאן גם התחילו לשחק הרבה שחקנים צעירים וטובים ופרשנים חושבים שזה "דור זהב" של היברניאן.
בעונות 2004-05 וגם 2005-06 בראון נפצע ורק שיחק בחלק מהמשחקים. במרץ 2006 הוא חתם על חוזה חדש בהיברניאן. עונת 2006-07 הייתה ממש טוב לבראון, והוא סייע להיברניאן לזכות בגביע הליגה. היא גברה על קילמרנוק 5-1. זה היה גביע ראשון להיברניאן מזה 16 שנים.

סלטיק

בראון עבר לסלטיק ב-2007, היא שלמה 4.4 מיליון פאונדס, זאת ההעברה היקרה ביותר בין שתי קבוצות בסקוטלנד. משחק הראשון של בראון היה נגד קילמרנוק ב-5 אוגוסט 2007 ועשרה ימים מאוחר יותר בראון שיחק פעם הראשונה בליגת האלופות נגד ספרטק מוסקבה בתיקו 1-1. ב-25 באוגוסט בראון הבקיע את שערו הראשון בסלטיק. ארבעה ימים אחר כך סלטיק הצליחה לנצח את ספרטק בפנדלים וסלטיק העפילה לשלב הבתים. סלטיק הוגרלה לבית עם מילאן, שחטאר דונצק ובנפיקה ליסבון סלטיק ניצחה כל משחקי הבית וגמרה במקום השני. סלטיק העפילה לשלבי הנוקאאוט וקיבלה את ברצלונה, סלטיק הפסידה 3-2 בסלטיק פארק אבל בראון לא שיחק. הוא חזר למשחק השני בקאמפ נואו וסלטיק הפסידה 1-0. בעונה הזאת בראון שיחק ב-48 משחקים והבקיע 3 שערים, בנוסף זכה עם סלטיק באליפות סקוטלנד.
ב-2009 מונה לקפטן סלטיק, הוא זכה עם הקבוצה בשבע אליפויות סקוטלנד, שלושה גביעים, וארבעה גביעי ליגה.

נבחרת סקוטלנד

בראון ערך את הופעתו הבכורה בנבחרת במאי 2007 נגד גאורגיה במסגרת מוקדמות יורו 2008. הוא כבש את שערו הראשון בנבחרת ב-5 בספטמבר 2009 בניצחון 2-0 על מקדוניה. בראון קפטן נבחרת סקוטלנד. הוא כבש ארבעה שערים ב-49 משחקים.
גרים פנדנגו

גרים פנדנגו (Grim Fandango) הוא משחק מחשב המשתייך לסוגת משחקי ההרפתקה (קווסט). המשחק פותח והופץ על ידי חברת לוקאס ארטס ויצא לאור בשנת 1998. זהו אחד הקווסטים התלת ממדיים הראשונים שיוצרו על ידי לוקאס ארטס ועושה שימוש במנוע GrimE, יורשו של מנוע SCUMM בו השתמשה החברה ליצירת משחקיה הקודמים.
גרים פנדנגו נחשב לאחד ממשחקי ההרפתקה הטובים ביותר בכל הזמנים, אך למרות חוות דעתם של המבקרים - לא זכה המשחק להצלחה כלכלית ולפיכך סימן, לדעת רבים, את נפילתה הסופית של סוגת משחקי ההרפתקה.
המשחק מתבלט באופי הומוריסטי ובעלילה דרמטית ומרגשת. חברת לוקאס ארטס ידועה ביצירת משחקי הרפתקה מוצלחים רבים (כדוגמת אי הקופים), ואף על פי שלא היה זה משחק ההרפתקה האחרון של החברה - עבור רבים גרים פנדנגו היה שיא יכולתה של לוקאס ארטס ביצירת עלילה ודמויות.

רקע עלילתי

המשחק מתפרס על פני ארבעה פרקים שונים, כל אחד בהפרש של שנה ביום המתים. העלילה מתרחשת בעולם מתים אצטקי אליו מגיעות נשמות המתים לאחר פטירתן, ואותו הן חוצות על מנת להגיע לגן עדן. השחקן שולט בדמותו של מני קלוורה - קוצר נשמות וסוכן נסיעות שתפקידו הוא למכור למתים חבילות נופש בעולם הבא, כאשר טיב החבילות תלוי באופי חייהם הקודמים של המתים.
קלוורה - כסוכן המכבד את עצמו - מנסה למצוא לקוח "איכותי" - כזה המגיעה לו חבילה טובה. הוא מצליח להשיג את תיקה של מרסדס קולומאר - אישה צעירה וטובת לב - אך למרבה הפתעתו מגלה קלוורה שאין היא ראויה לדבר מלבד החבילה הגרועה ביותר ובלית ברירה נאלצת מרסדס ללכת את דרכה לעולם הבא במשך 4 שנים. קלוורה לא מוותר ובפגישה עם מנהל החברה חושף את השחיתות העמוקה שפשתה בסוכנות מכירות שלו והוא נאלץ לברוח.
וכך, בעוד ששליחי החברה דולקים בעקבותיו, יוצא מני עם חברו גלוטיס למסע בעקבות מרסדס, בתקווה לתקן את המעוות.
עם התקדמות העלילה הולכת ונחשפת בפנינו רשת עכביש נרחבת של שחיתות, מרמה ורצח החובקת עולם מתים זה וזהותו של העכביש המושך בחוטים הולכת ומתבהרת.
רחוב עומאר אל-מוכתאר

רחוב עומר אל-מוכתאר (בערבית: شارع عمر المختار‎) הוא רחובה הראשי של העיר עזה. הוא מתחיל בכיכר פלסטין ומסתיים בנמל עזה שבשכונת רימאל. הוא מפריד בין רובע אל-דרג' של העיר העתיקה של עזה לשכונת זייתון. רצועת המלונות של עזה היא חלק מרחוב זה, כמו גם מרבית מבני הממשל, הציבור והמסחר החשובים.
הרחוב נבנה במהלך מלחמת העולם הראשונה, בידי המושל האזורי של האימפריה העות'מאנית, ג'מאל פאשה, ונשא במקור את שמו של המושל. בעקבות תבוסת הטורקים לבריטניה, בשנת 1917, מועצת העיר, בראשות פהמי אל-חוסיני (فهمي الحسيني) נתנה לרחוב את שמו הנוכחי. השם הנוכחי מנציח את מנהיג המרד הלובי - עומאר אל-מוכתאר.
עזה ניזוקה מאוד במהלך מלחמת העולם הראשונה. שלטונות המנדט הבריטי לארץ ישראל הצליחו לרכז מאמץ בשיקומה רק בשנת 1937. את תוכנית השיקום תכנן הנרי קנדל. תוכנית בינוי העיר כללה את הפיכת רחוב עומר אל-מוכתר לרחוב ראשי.
הכשרת בשר

הכשרת בשר הן מליחת הבשר או צלייתו, וכן ניקור הבשר, הם פעולות אשר על פי ההלכה יש לבצע בבשר לאחר שנשחט כדי להכשירו ולהתירו באכילה. הכשרת הבשר נעשית על מנת להימנע מאיסור אכילת דם האסורה על פי התורה, וכן על מנת להימנע מאכילת גיד הנשה והחֵלֶב.

הכשרה על ידי צלייה

צלייה היא אופן ההכשרה היחיד המותר לצורך אכילת איברים רוויים בדם כגון כבד או בשר שלא הומלח שלושה ימים משחיטתו, וכן לבשר שנטחן לפני הכשרתו, כל אלה אין להם הכשר, אלא רק על ידי צלייה. 
כאשר צולים בשר, על פי ההלכה אין צורך להמליחו, שכן האש שואבת את הדם. עם זאת, לפי מנהג כמה עדות ממליחים מעט גם בשר שצולים כדי לסייע לדם לצאת.
מספיק לצלות את הבשר חצי מזמן הצלייה הרגילה, ואפילו שנשאר דם בבשר, דם זה מותר הוא.
ביהדות אשכנז נהגו חומרות נוספות, צריך לשטוף את הבשר לפני ואחרי הצלייה, כמו כן צריכים לייחד כלים מיוחדים לצליה, אין להזיז את הבשר הנצלה על השיפוד עד גמר בישולו, יש להזדרז ולהסיר את הבשר מהרשת או השיפוד מיד אחר גמר צלייתו ועוד. 
כיום כל גופי הכשרות מכשירים את רוב חלקי הבשר על ידי מליחה, ורק כבד ולב משווקים לשוק כאשר לא הוכשרו כלל.

חלקים מיוחדים

כבד - אין אפשרות להכשירו במליחה אלא רק בצליה, מפני ריבוי כלי הדם שבו, אם צולה אותו שלם צריך לחותכו שתי וערב ולהניח חיתוכו כלפי האש כדי לעזור לאש לשאוב את הדם שבעורקים.
לב - לפני ההכשרה במליחה או בצליה צריך לפותחו ולשטוף את הדם שבתוכו.
כחל (בלוטת החלב) - צריך לקורעו ולסחוט את כל שאריות החלב שבו לפני צלייתו. אין להשאירו עם החלב שבו יותר מ24 שעות.
ריאה - נהגו לחותכה לפני הכשרתה.
ראש בהמה - מפני שהוא עגול ועוצר את הדם בתוכו צריך לכתחילה לחתוך אותו לשניים ולמלוח מבפנים ומבחוץ. צריך להוציא את המוח ולהכשירו בנפרד. אין צורך להוריד את השערות של הבשר שהן אינן מעכבות את הדם מלצאת.
חואן קאמילו סונייגה

קריירה

סונייגה התחיל את הקריירה שלו באתלטיקו נסיונל. במדי נסיונל הוא זכה בשתי אליפויות. בסך הכל, הוא שיחק 129 הופעות ליגה וכבש 9 שערים. בקיץ 2008 חתם סונייגה בסיינה תמורת 3 מיליון אירו. בסיינה סונייגה השתלב עד מהרה ומשך את תשומת לבם של מספר מועדונים באיטליה. ב-9 ביולי 2009 חתם בנאפולי ל-5 שנים תמורת 8.5 מיליון אירו. בהתחלה השתלב סונייגה עד מהרה גם בנאפולי, אך לאחר הגעתו של אנדראה דוסנה בינואר 2010 ירד לספסל. ב-20 בפברואר 2011 הבקיע את שער הבכורה שלו במדי נאפולי. בסוף אוגוסט 2013 נפצע, ובעקבות זאת נאלץ לעבור ניתוח שהשבית אותו מרוב משחקי עונת 2013/2014. באפריל 2014 החלים מהפציעה וחזר להתאמן. ב-13 בינואר 2016 הושאל לבולוניה 1909 עד לסוף העונה. ב-16 ביולי 2016 הושאל לווטפורד.
סונייגה השתתף עם נבחרת הנוער באליפות העולם בכדורגל עד גיל 20 בשנת 2005. באותה שנה ערך את הופעת הבכורה שלו בנבחרת הבוגרת. בקמפיין מוקדמות מונדיאל 2014 השתתף סונייגה כמעט בכל המשחקים למעט המשחק נגד ונצואלה בגלל הולדת בנו ונגד פרו עקב פציעה. סונייגה היה אחד משחקני המפתח של הנבחרת בקמפיין ועזר לה לעלות למונדיאל 2014 לראשונה אחרי 16 שנה.
נטליה דייר

ילדותה

דייר גדלה בנאשוויל, טנסי, וסיימה את לימודיה בבית הספר לאמנויות הבמה של נאשוויל.

קריירה

דייר הופיעה לראשונה על המסך בדמותה של קלריסה גריינג'ר, מעריצה של האנה מונטנה בסרט "האנה מונטנה: הסרט, בשנת 2009. בשנת 2011, היא הופיעה בסרט "החיוך של ויטני בראון". בשנת 2014, דייר כיכבה בסרט האינדי "אני מאמינה בחדי-קרן", שהוקרן לראשונה במהלך פסטיבל SXSW.
בשנת 2016, דייר לוהקה לדמותה של ננסי וילר בסדרת המקור של נטפליקס, "דברים מוזרים". בשנת 2019, דייר כיכב בדמותה של קוקו בסרט האימה המקורי של נטפליקס "מסור חשמלי מקטיפה".

חיים אישיים

בבגרותה, דייר עברה לגור בניו יורק ונרשמה לאוניברסיטת ניו יורק בין השנים 2014–2015, ובנוסף למדה בבית הספר גלאטין ללימודים אינדיבידואליים. מאז שנת 2017, דייר מנהלת זוגיות עם השחקן צ'ארלי היטון, המשחק לצידה בסדרה "דברים מוזרים".
אידיוט פיילוט

ביוגרפיה

מייקל האריס ודניאל אנדרסון חברים מכיתה ג'. הם גרו בעיירה בלינגהאם שבמדינת וושינגטון. כשהיו בני 12 התחילו לעסוק במוזיקה ואפילו הקימו להקה עם חברים נוספים בשם "אזרו צ'רי" (Azero Cherry). חברי הלהקה הוכיחו עצמם כלא מתאימים והביאו את הצמד להחליט "להחליף את האנשים במחשבים".
הם פרשו מהלהקה והחלו לעבוד כצמד על הצליל הייחודי שלהם. לפני שהתחילו לכתוב מוזיקה הם ישבו והחליטו איך הם רוצים להישמע. הם שילבו במוזיקה שלהם כל כך הרבה סוגות כך שקשה למצוא מילה אחת שתתאר את המוזיקה.
השניים התחילו לכתוב שירים בחדר השינה של דניאל. לאט לאט החלו לצאת מחדר השינה ואף להופיע בעיירה שלהם. הם הוציאו EP שהעלה את ההתעניינות בהם. כשהצמד סיים את האלבום הראשון שלהם, Strange We Should Meet Here, הם יצרו עותקים ואף שלחו אותם לתחנות רדיו. תחנת רדיו מקומית החלה להשמיע את חלק משיריהם והוסיפה להתעניינות בהם.
ב-5 במאי 2004 הלהקה חתמה על חוזה עם חברת התקליטים Reprise Records. רייצ'ל האוורד מחברת התקליטים, שמעה את האלבום ואמרה שאחרי ארבעים דקות של האזנה היא ידעה שהיא תחתים אותם.
ב-17 במאי 2005 שוחרר האלבום בצורה רשמית וזכה לביקורות חיוביות רבות.
הם הופיעו בסיבובי הופעות באנגליה ובארצות הברית. הם הופיעו עם הלהקות: דה יוזד, +44, Team Sleap, The Seal Cub Clubbing Club.
הלהקה סיימה את ההקלטות של האלבום השני שלה, Wolves, והוא יצא ב-25 בספטמבר 2007. האלבום הופק במשותף עם מארק הופוס, חבר להקת 44+ (לשעבר חבר בבלינק 182), ורוס רובינסון (Glassjaw, At the Drive-In, The Blood Brothers). באלבום תופפו כריס פני, לשעבר המתופף של The Dillinger Escape Plan, וטראוויס בארקר, לשעבר המתופף של בלינק 182.
השיר Retina and the Sky מאלבום זה הופיע בפסקול של הסרט רובוטריקים. ב-2007 הצמד הוסיף להרכב את ראיין סוקלה בתור מתופף בהופעות חיות.
בשנת 2011 הודיעו חברי הלהקה על יציאה לפגרה עד להודעה חדשה.
בפברואר 2019 הודיעו חברי הלקה באופן רשמי על סוף הפגרה, ועל האלבום החדש שלהם, Blue Blood, ששוחרר באופן עצמאי ב-12 במרץ 2019.
ריבית בנק ישראל

ריבית בנק ישראל היא  אמצע המרווח שבין שיעור הריבית שבו מלווה בנק ישראל כסף לבנקים המסחריים לבין שיעור הריבית שבו בנק ישראל לווה כסף מהבנקים המסחריים. בנק ישראל מלווה כסף לבנקים וגם מאפשר להם להפקיד אצלו. שער הריבית שבנק ישראל גובה על ההלוואות, גבוה משער הריבית שהוא משלם על פיקדונות הבנקים. נקודת האמצע שבין שני השערים הללו, היא ריבית בנק ישראל. לגובהה יש השפעה גדולה על ערך הכסף במשק כולו. 
בהתאם לחוק בנק ישראל, התשי"ד-1954, המוסמך לקבוע את ריבית בנק ישראל היה נגיד הבנק. ב-1 ביוני 2010 הוחלף חוק זה בחוק בנק ישראל, התש"ע-2010, ומאז, סמכות קביעת הריבית נתונה בידי הוועדה המוניטרית של בנק ישראל, שהנגיד עומד בראשה.
בנק ישראל נהג לפרסם את שער הריבית לחודש הבא ביום שני שלפני יום רביעי האחרון בכל חודש. החל מחדש מרץ 2017, מפרסם בנק ישראל את הריבית רק 8 פעמים בשנה. בחדשים פברואר, מאי, אוגוסט ונובמבר מפרסם הבנק ביום שני שלפני יום רביעי האחרון של החודש, ובחדשים ינואר, אפריל, יולי ואוקטובר, מפרסם בנק ישראל את הריבית ביום שני השני בחודש. הפרסום תמיד בשעה 16:00. במקרים חריגים, משנה הבנק את שער הריבית במועד שהוא רואה לנכון, ואינו ממתין לתום החודש.

משמעות שער הריבית

ריבית בנק ישראל מגדירה את הריבית המרבית אשר ניתן לדרוש במכרזי המק"מים (הנחשבים להלוואה חסרת סיכון) הנערכים על ידו.
לשער ריבית בנק ישראל צמודים רבים משערי הריבית במשק, במיוחד שערי הריבית על הלוואות קצרות מועד. כך הריבית שהבנקים גובים על הלוואות עו"ש, צמודה כמעט תמיד לשער ריבית בנק ישראל וכן גם הריבית שהבנקים משלמים על פיקדונות הציבור. גם משכנתאות רבות ניתנות כשהן צמודות לשער ריבית בנק ישראל. 
הלכה למעשה, שער הריבית הוא כלי ביד בנק ישראל לשליטה מוניטרית באינפלציה, ולמטרות נוספות כגון עידוד הצמיחה במשק.
ס. ג'. ווטסון

חייו

סטיב ג'. ווטסון נולד בסטורברידג', במחוז מערב מידלנדס. הוא למד פיזיקה באוניברסיטת בירמינגהם ולאחר מכן עבר ללונדון, שם עבד בבתי חולים שונים כמתמחה באבחון וטיפול של ילדים לקויי שמיעה.
ווטסון התקבל לקורס בכתיבת רומן באקדמית פייבר. עבודת הגמר שלו הייתה הרומן "לפני השינה". הספר הוצג לפני סוכנת ספרות שהסכימה לקבל על עצמה את ייצוג הספר. הספר הפך לרב מכר עם יציאתו לאור באפריל 2011, והוא תורגם ליותר מ-30 שפות.
הוכרז גם כי הספר יבויים לסרט קולנוע על ידי רידלי סקוט.
הספר יצא לאור בעברית בשנת 2011, בהוצאת כתר, בתרגומה של הדסה הנדלר.
איימי קלובשר

ביוגרפיה

קלובשר, בתם של רוז לבית היוברגר וג'יימס ג'ון "ג'ים" קלובשר , נולדה בפלימות' שבמינסוטה, פרבר של העיר מינאפוליס. אימה הייתה מורה ואביה הוא עיתונאי וסופר. היא ממוצא סלובני מצד אביה וממוצא שווייצרי מצד אימה. היא סיימה תואר ראשון במדע המדינה באוניברסיטת ייל בשנת 1982. באוניברסיטה הייתה חברת בארגון הקולג' הדמוקרטי, המאגד סטודנטים חברי המפלגה הדמוקרטית ברחבי ארצות הברית. לאחר מכן למד לתואר J.D במשפטים באוניברסיטת שיקגו ב-1985, ואף שירתה כעורכת בעיתון היוקרתי "Chicago Law Review".
קלובשר נבחרה כתובעת הכללית של מחוז הנפין, המחוז המאוכלס ביותר במינסוטה, ב-1998 ונבחרה בשנית לכהונה נוספת ב-2000. בשנת 2001 כתב העת המקומי "Minnesota Lawyer" העניק לה את התואר "עורכת הדין של השנה". בהמשך שירתה כנשיאת איגוד המשפטנים של מחוזות מינסוטה מנובמבר 2002 ועד לנובמבר 2003. מלבד עבודתה כתובעת, הייתה קלובשר שותפה בפירמת עורכי הדין Dorsey & Whitney ו-Gray Plant טרם כניסתה לשירות הציבורי.
בשנת 2005 הכריז הסנאטור הדמוקרטי המכהן, מארק דייטון, כי בכוונתו לא להתמודד לכהונה שנייה נוספת בסנאט, על מנת לרוץ למשרת מושל מינסוטה. כבר אז הוכרה קלובשר כמועמדת המועדפת להיות המתמודדת הדמוקרטית מצד מפלגת העבודה החקלאית של מינסוטה (הכינוי המקומי למפלגה הדמוקרטית). היא גברה על יריביה הדמוקרטים בפריימריז, ולבסוף הביסה ברוב גדול את יריבה הרפובליקני, מארק קנדי. מתוך 87 המחוזות של מינסוטה, רק בשמונה מהם לא זכתה לרוב הקולות. ב-3 בינואר 2007 החלה את כהונתה בסנאט. בנובמבר 2012 התמודדה לכהונה שנייה בסנאט והביסה שוב ברוב גדול את יריבה הרפובליקני, חבר בית הנבחרים המדינתי של מינסוטה. בנובמבר 2018 התמודדה לכהונה שלישית, והביסה שוב ברוב גדול את יריבה הרפובליקני.
בפברואר 2019 פרסם הניו יורק טיימס כי קלובשר מתעללת באופן סדרתי בכפופים לה, תוך שהיא מכריחה אותם לבצע מטלות שונות שאינם מתוקף תפקידם. 
בסנאט חברה קלובשר בוועדה המשפטית, מכהנת כיושבת ראש בשיתוף בוועדה הכלכלית, וכחברה בוועדה למסחר, מדע ותחבורה, ובוועדה לחקלאות, תזונה וייעור, וכן בוועדה לחוקים וממשל.
קלובשר נשואה לג'ון בסלר, פרופסור למשפטים באוניברסיטת בולטימור, ואם לילדה.
כף נורת'רופ

גילוי הכף

הכף התגלה סר הוברט וילקינס בטיסה שערך ב-20 בדצמבר 1928. 
הכף צולם על ידי השירות האנטארקטי של ארצות הברית בשנת 1940, ומופה על ידי משלחת הסקר של שטחי חסות איי פוקלנד בשנת 1947.

מקור השם

וילקינס נתן לכף את שמו. הכף נקרא על שמו של ג'ק נורת'ורפ, מעצב מטוס הלוקהיד ששימש את המשלחת.
תצורת הלשון

תצורת הלשון (אנגלית: lisan formation), סימנה במפה גאולוגית הוא ql. התצורה הושקעה משני צידי נהר הירדן בעת קיומה של ימת הלשון. סלעי התצורה כוללים: וָרווֹת –  שכבות ריבוד עונתיות או שנתיות של סלעי משקע - של ארגוניט, אבן חול, חצץ, קונגלומרט, "מודסטונה" - אבן משקע המורכבת מחרסית ומבוץ, גבס וכן גבישי גפרית.
תצורת הלשון נמנית עם חבורת ים המלח. 
תקופתה היא תור הרביעון  בעידן הקנוזואיקון, מלפני 1.75 מיליוני שנים ועד ההווה.
ברנרד ון ליר

ביוגרפיה

ברנרד נולד לסוחר יהודי בשם ווילם ון ליר (Willem van Leer) וקאטו קלר (Cato Kalker). אחותו הייתה המשוררת סופי ון ליר, שהמירה דתה לקתוליות. בשנת 1915 נישא לפולי רובנס (Polly Rubens) והחל את דרכו העסקית. בשנת 1918 המציא שיטה חדשה לסגירה ואטימה של חביות שמן ונפט. על בסיס ההמצאה הקים בשנת 1919 חברה בשם Royal Packaging Industries Van Leer שהצליחה מאוד לאחר שיתוף פעולה עם חברה אמריקאית (לימים של) בשנת 1929, וצברה הון רב.
ברנרד היה חובב קרקס וסוסים. בשנת 1935 הקים עם חברים ובני משפחה קרקס חובבני נודד בשם Kavaljos המבוסס בעיקר על סוסים מאולפים והוא בעצמו אף הופיע בו למרות גילו המתקדם יחסית. רווחי הקרקס היו מיועדים לצדקה.
לאחר הכיבוש הנאצי הבין ון ליר שכדאי לו לעזוב ולמכור את עסקיו גם מתחת למחיר השוק לפני שיופקעו בידי הגרמנים, וכך עשה. ביוני 1941 הוא הורשה לעזוב עם מספר בני משפחה, ואיתו כל הקרקס. לאחר חודש הגיעה ספינתם לניו יורק. ון-ליר טייל עם הקרקס בארצות הברית ואף הופיע עם הסוסים באולם רדיו סיטי מיוזיק הול הנודע. לאחר זמן קצר נאלץ לנטוש את הקרקס, מאחר שממשלת הולנד הגולה היושבת בלונדון הקפיאה את נכסיו, בחשד לשיתוף פעולה עם הנאצים. גם לאחר חזרתו להולנד לאחר המלחמה נאלץ להלחם על שמו הטוב ורק בינואר 1948 נוקה שמו סופית.
ון ליר החליט להפנות את מאמציו וחלק ניכר מהונו למטרות צדקה. בשנת 1949 הוא הקים את Bernard van Leer Foundation, קרן שמימנה טיפול בילדים, מטרה לה הקדיש את שארית חייו.
ברנרד נפטר בשנת 1958 וביקש להעלות את עצמותיו לירושלים.
בנו של ברנרד, אוסקר (Oscar), מיקד את הקרן שהקים אביו בתמיכה במימון מחקרים ושיתוף ידע אודות התפתחות הילד. הוא החל את הקשר הישראלי של הקרן. בין היתר הוקמה חברת השקעות שתפקידה למנף את הקרן הפילנתרופית באמצעות השקעות בחברות עם פעילות משמעותית בישראל. ההשקעות הראשונות היו בחברות טכנולוגיות שיצאו מהמרכז למחקר גרעיני - שורק וממכון ויצמן. בנוסף, היה בין מייסדי חברת אל-אופ, שלא דרך הקרן.
בנו השני של ברנרד, וים (Wim), ייסד פעילות של תרבות יהודית אינטלקטואלית בארץ. וים היה טייס מתנדב במח"ל  (מתנדבי חוץ לארץ), חובב קולנוע ולימים מנהל חברת "כימאוויר", התחתן בשנת 1952 עם ליה ון ליר (מייסדת ומנהלת סינמטק ירושלים). לאחר החתונה הזוג עבר לחיפה, ושם נולד לראשונה הרעיון להקים בארץ מועדוני סרט כמו מועדון הסרט הטוב.
במסגרת הפעילות הפילנתרופית של משפחת ון ליר נתמכים קרן ון ליר הבינלאומית (הממוקמת בעיר האג שהולנד), ובישראל: מכון ון ליר בירושלים וסינמטק ירושלים.
פול ראד

ביוגרפיה

ראד נולד בניו ג'רזי שבארצות הברית, למשפחה יהודית-אשכנזית מאנגליה. בצעירותו אף חגג בר מצווה. שם משפחת אביו במקור הוא "רודניצקי", אך קוצר על ידי סבו ל"ראד". שם משפחת אימו במקור הוא "גולדשטיין". ראד גדל והתחנך בקנזס.
למד תיאטרון באוניברסיטת קנזס; באקדמיה האמריקאית לאמנויות הדרמה; ובמשך שלושה חודשים באקדמיה לדרמה הבריטית אמריקאית. במהלך לימודיו בבית הספר למשחק, ראד עבד בתור תקליטן בבר מצוות.

קריירה

תפקידו הראשון כשחקן היה בסרט השישי בסדרת סרטי האימה "ליל המסכות", "ליל המסכות: הקללה של מייקל מאיירס", בו גילם את טומי דוייל.
תפקיד הפריצה שלו היה בקומדיית הנעורים "קלולס" ב-1995, שם גילם את אחיה-החורג-לשעבר של דמותה של אלישה סילברסטון.
לאחר מכן התפרסם בדמותו הספרותית של פאריס, צעיר המאוהב עד עמקי נשמתו ביוליה, שגילמה קלייר דיינס, ב"רומיאו וג'ולייט", עיבוד הקולנועי ועדכני למחזה השייקספירי.
הופעות אלו שבו את עיניו של הבמאי לאסה הלסטרום שהחליט לזמנו לסרטו "תקנות בית השיכר" ב-1999, ולהעניק לו את תפקידו המשני של לוטננט וולי וורת'ינגטון.
בשנים 2002–2004 הופיע ראד בתפקיד חוזר ב-18 פרקים בסיטקום "חברים", בתור מייק האניגן, בן זוגה (ומאוחר יותר, בעלה) של פיבי.
כמו כן ב-2004 שיחק בתפקיד משני לצידו של ויל פארל בסרט הקומדיה "והרי החדשות", ובסרט ההמשך שלו "חדשות בהפרעה שיצא ב-2013.
ראד החל לעבוד לצידו של הבמאי ג'אד אפאטו ב-2005 בסרט "בתול בן ארבעים", בו גילם את דייוויד חברו לעבודה של אנדי סטיזאר שמגלם סטיב קארל, אדם חביב בן 40 אך עדיין בתול. קומדיה מצליחה נוספת בהם השניים שיתפו פעולה הייתה "הדייט שתקע אותי" בו שיחק לצד סת' רוגן, וכמו כן ב-2012 ראד כיכב בסרט ההמשך "הכל יחסים" לצד לזלי מאן. ג'ייסון סיגל שיחק עם גם ראד גם בשני סרטי קומדיה נוספים: "קח את זה כמו גבר" בו גילם ראד את מדריך הגלישה של פיט בארטר, וב"אני אוהב אותך, אחי", בו כיכבו שניהם ביחד.
מלבד משחק מתעניין ראד גם בתסריטאות והפקה, והיה שותף בהפקת הסרט הקומי "עשר" שיצא ב-2007, סדרה של קצרים קומיים שמקבלים את השראתם מעשרת הדיברות, בו כיכב לצידן של וינונה ריידר וג'סיקה אלבה.
ראד היה שותף לכתיבת סרט הקומדי המצליחה "מודלים לחיקוי" ב-2008, בו כיכב לצידו של שון ויליאם סקוט.
ראד שיחק גם בהפקות ברודוויי, "הלילה השנים עשר" ו"שלושה ימים של גשם".
ב-2015 ראד כיכב בסרט גיבורי העל מבית אולפני מארוול "אנטמן" בתור איש הנמלה, סקוט לאנג. ב-2016 שב לגלם את אותו תפקיד גם בסרט האנסמבל "קפטן אמריקה: מלחמת האזרחים". ב-2018 כיכב בסרט ההמשך "אנטמן והצרעה". ב-2019 שיחק בסרט "הנוקמים: סוף המשחק".
ב-2018 כיכב בסרט הביוגרפי "התפסן היה מרגל", בו גילם את שחקן הבייסבול היהודי-אמריקאי מו ברג, שלימים הפך למתנקש בעורף האויב הנאצי.
ב2019 כיכב בלחיות עם עצמך בשירות הסטרימינג נטפליקס, בו גילם את הדמות הראשית מיילס.

חיים אישיים

ראד נשוי משנת 2003 למפיקה ג'ולי יאגר. לזוג בן ובת.
אוהד מוכר של קבוצת הבייסבול קנזס סיטי רויאלס, ושל קבוצת הפוטבול קנזס סיטי צ'יפס.
אונומטופיה

אוֹנוֹמָטוֹפֵּיָה או אוֹנוֹמָטוֹפֵּאָה (על פי האקדמיה ללשון העברית: תַּצְלִיל) היא מילה או צירוף מילים שצלילן מחקה את משמעותן.
המונח מתאר הן שימוש במילים בשפה הטבעית אשר נוצרו כתוצאה מחיקוי של צלילים בטבע, והן שימוש מושכל בצליל מחקה-משמעות בספרות, ברטוריקה ובשירה.

מקור המילה והגדרתה

התואר 'אונומטופאי' בא מן הפועל היווני onomato-poieo שמשמעותו היא יצירת שמות. באונומטופיה נעשה שימוש במילים שצליל הגייתן מזכיר או מחקה את המסומן שלהן. לדוגמה בעברית המילים "בקבוק", " רישרש", "זימזם", "טיפטוף" הן אונומטופיות. לקבוצת מילים זאת יש מעמד מיוחד בחקר השפה והוא שגם בלשנים שמצדדים בגישה שהשפה שרירותית מודים שלאונומטופיה יש להתייחס בצורה שונה. האונומטופיה שימשה כראיה לטובת פילוסופים שהחזיקו בדעה שהשפה טבעית במחלוקת לגבי טבע או הסכמה בלשון.

סוגי האונומטופיה

בבלשנות נהוג לחלק את האונמטופיה לארבעה סוגים:
1. אונומטופיה אקוסטית - קבוצת המילים שמחקות את הצליל של הרפרנט שלהן. דוגמה ידועה היא השמות cuckoo באנגלית, kakuk בהונגרית, Kuckuck בגרמנית וקוקייה בעברית - מילים שניתנו לציפור על ידי חיקוי קולה.
המילונים בעברית, רובם ככולם, מציינים את המילה 'בקבוק' כאונומטופאית, וכך כתב הרד"ק:
" 'בקבוק' הוא כלי חרש או זולתו שפיו צר ולפיכך נקרא בקבוק כי כאשר שותה בו אדם או שופך ממנו עושה בקבוק"
— רד"ק שורשים, בקבוק.
2. אונומטופיה פונוקינטית - המילה היוונית kineo הוראתה התנועע, הזיז. בקבוצת מילים זאת תנועת איברי ההגייה דומה לתנועת המאוזכר. לדוגמה, הלשון זזה בהשמעת ההגה [i] בפעלים "ליחך" ו"ליקק" ובפעלים בעלי אותה משמעות בשפות אחרות כמו lecken בגרמנית או lick באנגלית.
3. אונומטופיה פונומטפורית - מילים שדרך הגייתן או הצליל שלהן מזכירים צבעים או רגשות בדרך של סינסתזיה. במילים אלו מזהים מורפמות שמכוח צלילן מעניקות קונוטציות לשורשים.
4. אונומטופיה ויזואלית - מילים אשר תנועת אברי הדיבור בעת הגייתן מזכירה תמונה של חפץ או סיטואציה. כגון המילה הצרפתית bobine שמשמעה "סליל", מבוטאת בעיגול הפה.